এ আলোচনাদৃষ্টে ধারণা করা যায়, সিইসি একটি অংশগ্রহণমূলক গ্রহণযোগ্য নির্বাচনে আগ্রহী। এ দেশের জনগণও তা-ই চায়। তবে তাঁর পতাকাতলে সব রাজনৈতিক দলকে নিতে পারবেন কি না, এটা নির্ভর করবে আগামী দিনগুলোতে কমিশনের কার্যক্রমের ওপর। ক্ষমতাসীন রাজনৈতিক দল প্রধান বিরোধী দলটির রাজনৈতিক কার্যক্রম পরিচালনার প্রশ্নে অনুদার। সরকারি কর্মচারীদের দলীয় আনুগত্য টিকিয়ে রাখতে তারা সর্বতোভাবে সচেষ্ট। প্রচলিত আইন অনুযায়ী এসব ক্ষেত্রে হস্তক্ষেপ করার ক্ষমতা বর্তমান পর্যায়ে কমিশনের নেই। তাঁরা ক্ষমতাপ্রাপ্ত হবেন শুধু তফসিল ঘোষণার পর। দেশে একটি সুষ্ঠু নির্বাচন করার জন্য নির্বাচনকালীন সরকারব্যবস্থায় কোনোরূপ পরিবর্তনের সম্ভাবনা লক্ষণীয় নয়। সে ক্ষেত্রে কমিশনের স্বতঃপ্রণোদিত কিছু ক্ষমতা গ্রহণ পরিস্থিতির উন্নতি ঘটাতে পারে।